Diari Oficial de la Generalitat Valenciana


Sumari del DOGV 7877, del 20-09-2016 (2016/7168)

Informació pública de la consulta preliminar del mercat, per a disposar de les alternatives d'aeronaus que pot oferir el mercat actual per al desenvolupament de les competències en matèria d'extinció d'incendis forestals i protecció civil.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7877

Data del DOGV
:   20-09-2016

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2016/7168


Data del document
:   14-09-2016

Organisme emissor
:   Presidència de la Generalitat

Tipus de document
:   Anunci

Descriptors 

:   * contracte administratiu

Informació pública de la consulta preliminar del mercat, per a disposar de les alternatives d'aeronaus que pot oferir el mercat actual per al desenvolupament de les competències en matèria d'extinció d'incendis forestals i protecció civil. [2016/7168]  
El Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, en l'article 1, disposa que la Presidència de la Generalitat exercirà la gestió de les competències en matèria de situacions d'emergència, així com les competències en matèria d'extinció d'incendis.  
  
L'article 6 del mateix decret estableix que l'Agència de Seguretat i Resposta a les Emergències exerceix, entre altres, les funcions en matèria d'extinció d'incendis.  
La Directiva 2014/24/UE del Parlament Europeu i del Consell, de 26 de febrer de 2014, sobre contractació pública, reconeix de manera explícita en l'article 40, la figura de la consulta preliminar del mercat. Aquesta permet als poders adjudicadors la realització de consultes de mercat, amb vista a preparar la contractació i informar els operadors econòmics sobre els seus plans i dels requisits de contractació, amb anterioritat a l'inici del procediment.  
D'altra banda, en l'àmbit de les seues competències, l'Agència de Seguretat i Resposta a les Emergències té entre els seus objectius disposar dels helicòpters més idonis per a dur a terme les funcions que té encomanades, és per això que com a pas previ a la nova contractació del servei indicat es considera d'interés promoure una consulta preliminar del mercat per a la recerca de totes les alternatives d'aeronaus que puga oferir el mercat actual per al desenvolupament de les competències indicades i poder ajustar els paràmetres de característiques tècniques i econòmiques dels futurs contractes.  
  
En virtut d'això, dispose:  
  
Primer. Convocatòria  
Es convoca la consulta preliminar del mercat, per a la cerca de totes les alternatives d'aeronaus que puga oferir el mercat actual per al desenvolupament de les competències en matèria d'extinció d'incendis forestals i protecció civil.  
  
Segon. Objecte  
La consulta preliminar del mercat, té com a objecte que es promoga la participació de persones físiques o jurídiques per a la presentació de les aeronaus i serveis que existeixen en el mercat per a fer front als incendis forestals. Concretament es pretén que, a partir dels resultats d'aquesta consulta, l'Agència de Seguretat i Resposta a les Emergències tinga coneixement suficient de les solucions més noves i òptimes existents en el mercat per al llançament d'un procediment de licitació posterior.  
  
Tercer. Participants  
La convocatòria és oberta i es dirigeix a persones físiques o jurídiques que tinguen intenció de col·laborar amb l'Agència de Seguretat i Resposta a les Emergències en la presentació de propostes tant del tipus d'aeronaus existents com dels serveis que presten.  
S'admetrà la presentació de diverses propostes per una mateixa persona física o jurídica, ja siga individualment o en forma conjunta amb altres.  
Quan una proposta es presente de forma conjunta per un grup de persones o entitats haurà d'identificar-se aquella que les represente, als efectes d'interlocució amb l'Agència de Seguretat i Resposta a les Emergències.  
La Generalitat no s'obliga a finançar ni a acceptar les propostes presentades en aquesta convocatòria. Els costos derivats de la participació seran a càrrec dels interessats.  
  
Quart. Aplicació dels principis de transparència, igualtat de tracte i no discriminació  
La participació en la consulta, els contactes mantinguts amb els participants o els intercanvis d'informació no podran donar lloc a infraccions dels principis comunitaris de transparència, igualtat de tracte i no discriminació, ni tindre com a efecte restringir o limitar la competència, ni atorgar avantatges o drets exclusius.  
La participació en la consulta preliminar del mercat no atorgarà cap dret ni preferència respecte de l'adjudicació dels contractes que puguen subscriure's amb posterioritat en l'àmbit de l'objecte d'aquesta resolució.  
A aquest efecte, l'Agència de Seguretat i Resposta a les Emergències prendrà les mesures apropiades per a garantir el manteniment dels esmentats principis, tant en el desenvolupament d'aquesta convocatòria com en qualsevol procediment de contractació posterior.  
Així mateix, els resultats finals obtinguts en la consulta preliminar del mercat es publicaran junt amb l'eventual anunci d'una licitació posterior.  
  
Cinqué. Desenvolupament de la consulta preliminar del mercat  
El termini per a la presentació de les alternatives proposades serà des del dia de la publicació de la present Resolució en el BOE fins al dia 17 d'octubre de 2016.  
La documentació es presentarà en un únic sobre, en format paper o electrònic firmat digitalment, en el Registre General de la Presidència de la Generalitat, siti al carrer d'En Bou, 9-11, de València, sense perjudici d'utilitzar qualsevol de les formes previstes en l'article 38 de la Llei 30/1992, de Règim Jurídic de les Administracions Públiques i del Procediment Administratiu Comú. També podrà remetre's la documentació a l'adreça juiwfdtvfoy@xuk.az sempre que estiga firmada digitalment.  
  
  
Sisé. Presentació de les propostes  
Per a la presentació de les propostes, les persones físiques o jurídiques s'ajustaran a les regles següents:  
1. Els requisits i especificacions tècniques relatives a la presentació de propostes, són els establits per l'Agència de Seguretat i Resposta a les Emergències en l'annex I d'aquesta resolució.  
2. Les propostes poden anar redactades en castellà o valencià, firmades digitalment i podran presentar la documentació complementària que estimen pertinent, on es desenvolupe la proposta amb major detall.  
  
3. La presentació de propostes es realitzarà remetent la documentació a la bústia de correu electrònic dueezfxkfgn@oaz.mg  
4. Les propostes es podran presentar en qualsevol moment durant el termini de presentació.  
5. L'Agència de Seguretat i Resposta a les Emergències recopilarà les propostes que es presenten, així com la resta d'informació demanada durant la consulta preliminar del mercat i podrà utilitzar-les en la definició d'un eventual procediment de licitació posterior. L'Agència de Seguretat i Resposta a les Emergències, d'acord amb els seus interessos, es reserva el dret de convocar individualment participants concrets per a realitzar una presentació més detallada o ampliar la informació sobre la seua proposta.  
6. Per a qualsevol consulta es pot contactar per correu electrònic en l'adreça següent: ithxbdihionbfomuwn760@919ui.Mob.oo  
  
Seté. Transparència  
Per a assegurar la transparència del procés, la disponibilitat de la major informació possible i l'intercanvi eficaç d'opinions, els participants faran constar expressament el seu consentiment perquè l'Agència de Seguretat i Resposta a les Emergències mantinga accessible i actualitzada la informació necessària, total o parcial, sobre les propostes presentada, excepte la documentació que es declare confidencial pels participants per raons de drets d'exclusiva.  
L'ús del contingut de les propostes es limita exclusivament a la seua utilització en la definició de les especificacions de l'eventual procediment de contractació que seguira a la consulta preliminar del mercat.  
  
Huité. Contractació  
Una vegada realitzada la definició de les especificacions tècniques, l'Agència de Seguretat i Resposta a les Emergències podrà iniciar el corresponent procediment de contractació.  
Aquest eventual procediment estarà obert a totes les propostes possibles que complisquen les condicions del procediment, hagen o no estat lligades a la present consulta preliminar del mercat.  
  
València, 14 de setembre de 2016.- El president de la Generalitat, p. d. (R 12.02.2016, DOCV 17.02.2016), el sotssecretari: Emili Josep Sampio Morales.  
  
  
  
ANNEX 1  
Contingut dels estudis de la consulta  
  
Els estudis sobre tipus d'helicòpters més adequats hauran de contindre com a mínim els apartats següents:  
- Denominació comercial del model i característiques principals (fitxa tècnica)  
- Justificació de compliment dels requeriments mínims i/o millores operatives que implica la utilització del model proposat.  
- Costos mitjans d'operació, indicant com a mínim el cost horari per al cas d'una disponibilitat permanent (anual) i per a una disponibilitat de 4 a 6 mesos a l'any.  
Per als estudis es podrà tindre en compte la informació existent sobre les contractacions de serveis d'helicòpters efectuades per la Generalitat. Els estudis hauran de tractar almenys un dels tipus d'aeronaus que s'indiquen en el següent apartat.  
  
Requeriments mínims per a cada tipus d'operació  
  
Helicòpters per a transport sanitari  
Apte per a missions de:  
- Transport sanitari d'urgència primari.  
- Transport sanitari d'urgència secundari  
- Ocasionalment, transport relacionat amb trasplantaments d'òrgans.  
Equipament i característiques mínimes:  
- Equipat amb una Unitat de Vigilància Intensiva (UVI) completa. S'estudiarà la possibilitat que siga removible.  
- La configuració amb UVI, permetrà el transport simultani de 2 tripulants, 2 passatgers i una llitera.  
- Velocitat de creuer no inferior a 250 km/h.  
- Autonomia superior a 3 hores.  
  
Helicòpters polivalents per a emergències de Protecció Civil  
Apte per a missions de:  
- Transport sanitari d'urgència primari i secundari, amb preferència d'aquest últim.  
- Transport relacionat amb trasplantament d'òrgans.  
- Coordinació d'aeronaus en l'extinció d'incendis forestals. Transport de brigades forestals i suport en l'extinció  
- Vigilància i reconeixement en episodis de contaminació marina.  
  
- Rescats terrestres.  
- Salvaments marítims.  
- Aprovisionament a nuclis incomunicats.  
- Transports de persones o autoritats per raons de seguretat o urgència.  
- Operació de sistemes de transmissió d'imatges.  
Equipament i característiques mínimes:  
- Grua, ganxo de càrrega i helidepòsit.  
- Equipat amb una Unitat de Vigilància Intensiva (UVI) completa removible.  
- La configuració amb UVI, permetrà el transport simultani de 2 tripulants, 2 passatgers i una llitera.  
- Velocitat de creuer no inferior a 250 km/h.  
- Autonomia superior a 3 hores.  
  
  
Helicòpters mitjans d'extinció d'incendis forestals  
Apte per a missions de:  
- Transport ràpid de les brigades i equips d'extinció fins a la proximitat dels incendis, sobretot en llocs de difícil accés per terra.  
  
- Extinció d'incendis mitjançant llançament d'aigua, sola o amb retardants.  
Equipament i característiques mínimes:  
- Equipat amb, ganxo de càrrega i helidepòsit de 1.300 l com a mínim o d'un sistema de llançament d'aigua equivalent.  
- La configuració permetrà el transport simultani de 2 tripulants i 10 passatgers.  
- Velocitat de creuer no inferior a 200 km/h.  
- Autonomia superior a 2 hores.  
  
  
Helicòpters de gran capacitat d'extinció d'incendis forestals  
Apte per a missions de:  
- Extinció d'incendis mitjançant llançament d'aigua, sola o amb retardants.  
- S'indicarà la possibilitat del transport ràpid de les brigades i equips d'extinció fins a la proximitat dels incendis, sobretot en llocs de difícil accés per terra.  
Equipament i característiques mínimes:  
- Equipat amb, ganxo de càrrega i helidepòsit de 3.500 l com a mínim o d'un sistema de llançament d'aigua equivalent.  
- Velocitat de creuer no inferior a 200 km/h.  
- Autonomia superior a 2 hores.